馮當世生日  其二
作者：劉攽
朝代：宋

paragraphs: 陽月方開旦，商行接素秋。
聲華臨盛際，勳業動前修。
舊物詩兼禮，公望礪與舟。
諫行扶廟算，威克弊邦讎。
翻欲危晁氏，皆能苦絳侯。
孤城雖莫可，具美亦誰侜。
北關虛前事，南冠記昔遊。
客惟論藥餌，書不號窮愁。
迥有閒中趣，高於物外求。
賓朋依白傅，潤澤借裴休。
跂也身方族，時哉歲欲遒。
愁無縮地術，頼有置書郵。
理楫王猷拙，稱觴小陸優。
傾心日夜急，滾滾大江流。